Opgedateer en Vars Nuus:- Opening van ‘n groot vet blik wurms deur Solidariteit, hulle onthul polisiekaping deur die NSF-projek | SAUK.co.za - Nuus.info
“Van hierdie individue spring vyf range vanaf die rang van sersant na dié van brigadier. Dit terwyl duisende goeie, lojale polisiebeamptes – wit – met beter kwalifikasies geen bevordering kry nie.”
Nadat Rapport en City Press onlangs oor die uitdeel van senior range aan “NSF-lede” berig het, is Solidariteit letterlik oorval met inligting vanaf lede.
Volgens Johan Kruger, adjunkbestuurshoof van Solidariteit, word dit duideliker by die dag dat die NSF-projek ʼn dekmantel is om kaders regdeur verskeie range te bevorder om senior range in die SAPD te kaap. “Honderde van die mense wat nou aantree vir bevordering het skaars 18 geword in 1994, of het eers ná die politieke oorgang 18 geword. Húlle word nou as oorlogsveterane bestempel wat in sommige gevalle tot vyf range oorslaan om tot senior offisiere bevorder te word,” het Kruger verduidelik.
Die mees absurde aanbeveling is dié van ʼn vrou wat tans die rang van sersant het (die tweede laagste rang in die SAPD). Die vrou is aanbeveel vir bevordering na die rang van brigadier (die vierde hoogste rang in die SAPD). Die vrou het slegs matriek. Sy is 42 jaar oud en was na bewering tussen 1992 tot 1996 ʼn lid van die NSF – wat beteken dat sy 14 jaar oud was toe sy by die NSF-magte aangesluit het. In die vier jaar wat sy na bewering as NSF diens gedoen het, het sy nogtans daarin geslaag om matriek te skryf in 1995. Van 1996 verdwyn sy van die radar en eers in 2009 word sy in die SAPD aangestel op die rang van sersant.
Die vrou is tans werksaam in die BBP-omgewing waar sy statiese wagdienste verrig. Uit inligting wat bekom is, is dit duidelik dat die vrou oor géén gespesialiseerde opleiding of enige skaars vaardighede beskik nie. “Dit is heeltemal onduidelik wat die meriete is waarop die komitee wat die range moes ondersoek, hul aanbevelings ten opsigte van haar senior aanstelling baseer nie,” het Kruger gesê.
“Hoe hierdie persone kwansuis daarop geregtig sou wees om enigsins as NSF-lede bestempel te kon word, en wat boonop nou geregtig sou wees op hierdie onbehoorlike bevorderings, gaan die verstand te bowe,” het Kruger gesê.
Duisende van Solidariteit se lede en ander SAPD-lede van dieselfde ouderdomme wat ten tye van die politieke oorgang in 1994 reeds in die SAPD was, kom eenvoudig nie in aanmerking vir die NSF-bevordering nie en moet gewoon jare lank in hul range bly en alles probeer om bevordering te kry, meestal sonder sukses. Dit is slegs by uitsondering dat dit enigsins gebeur.
Uit die 601 name op die lys is die volgende bevorderingsgetalle bekend:
* Altesaam 33 persone wat afgetree het (teen die normale aftree-ouderdom van 60) word aanbeveel vir bevordering al is hulle nie meer deel van die SAPD nie.
* Vyf persone wat medies ongeskik verklaar is (hulle is met ander woorde afgetree) word aanbeveel vir bevordering al is hulle nie meer in diens van die SAPD nie.
* Altesaam 28 persone wat ingevolge artikel 35 van die Polisiewet uit diens getree het (hulle het ʼn sogenaamde goue handdruk ontvang) is aanbeveel vir bevordering al is hulle nie meer lede van die SAPD nie.
* Onder die name op die lys verskyn die name van 16 persone wat oorlede is. Tog word hulle aanbeveel vir bevordering.
* Ook op die lys is die name van ses persone wat oneervol ontslaan is (dissiplinêr vervolg en gestraf) ten spyte daarvan word hulle aanbeveel vir bevordering al is hulle nie meer lede van die SAPD nie).
* Die name van 15 persone wat vrywillig bedank het, verskyn ook op die lys. Hulle word aanbeveel vir bevordering al is hulle nie meer in diens van die SAPD nie.
Bykomende belangrike inligting:
Die totale begroting van die SAPD is R87 025 128 000, en die totale personeeltal is 194 605. Die begroting word soos volg verdeel:
Vispol: (Hierdie afdeling is verantwoordelik vir die voorkoming van misdaad) R44 100 008 000 (102 061 lede); gemiddelde begroting per lid R432 094 (salarisse uitgesluit).
Speurdiens: (Hierdie afdeling is verantwoordelik vir die ondersoek van misdaad) R17 934 597 000 (39 070 lede); gemiddelde begroting per lid R459 037 (salarisse uitgesluit)
Misdaadintelligensie: R3 546 032 000 (9 153 lede); gemiddelde begroting per lid R 387 417 (salarisse uitgesluit)
Solidariteit gaan ʼn dringende hofaansoek bring nadat die SAPD teen die sperdatum wat op Dinsdag 6 November verstryk het nie gehoor gegee het aan die vakbond se eis nie. Die eise behels dat enige bevorderings ingevolge die projek (wat reeds sedert 1 November in volle swang is) opgeskort moet word totdat Solidariteit se aansoek om die hersiening van die projek in die hooggeregshof afgehandel is.
“Dit is in ons lede en in die nasionale belang dat die NSF-projek hersien word. Dit is niks anders as polities gemotiveerd nie en benadeel gewone lede se loopbane wat nie kan aansoek doen vir hierdie poste nie, terwyl Jan Publiek se vertroue in en hoop op ʼn onpartydige SAPD wat wet en orde handhaaf, verder geskaad word,” het Kruger bygevoeg.
Hermann meen dat indien Solidariteit nie op die bevorderings reageer nie, hulle toelaat dat ʼn pilaar van die land se demokrasie – ʼn effektiewe polisiemag – gerysmier word. “Almal in Suid-Afrika, ongeag politieke party, ras of agtergrond, moet saamstaan om hierdie bevorderings te stuit.”
« SCOPA jaag SABC bestuur weg soos sleg hond nadat staats entiteit nie nodige inligting kan verskaf oor onregmatige uitgawes van R4,9 biljoen
Eskom kondig afleggings aan, maar kenners meen die besparing sal slegs ’n druppel uit die see wees »